

**KORRALDUS**

Tallinn .......05.2016 nr KKO 1-3/16/.......

**Vee erikasutusloa andmine**

**1. ASJAOLUD**

Baltic Oil Service OÜ (Äriregistri kood 12956324) (edaspidi *Taotleja*) esitas 06.04.2016 kirjaga Keskkonnaametile vee erikasutusloa taotluse laevade regulaarseks ohtlike ainetega (diislikütus, kerge kütteõli, lennukikütus) lastimiseks ja lossimiseks. Lastimis ja lossimistöid soovitakse teha Paldiski Lõunasadama kaidel 5 ja 6. Paldiski Lõunasadam asub aadressil Rae põik 9, Paldiski linnas. Taotlus saabus ja registreeriti Keskkonnaametis 06.05.2016 nr 14-6/16/373.

Paldiski Lõunasadam on ASi Tallinna Sadam koosseisus olev sadam Paldiskis, Pakri poolsaare edelarannikul, Pakri lahe kirdeosas, Paldiski Põhjasadama kõrval. Sadama põhitegevusteks on Eesti eksport- ja importkaupade ning transiitkaupade käitlemine. Paldiski lõunasadamas käideldakse peamiselt ro-ro kaupu, vanametalli, puitu, turvast ja naftatooteid. Sadama geograafilised koordinaadid on [59°20′0″N, 24°5′0″E](http://tools.wmflabs.org/geohack/geohack.php?pagename=Paldiski_L%C3%B5unasadam&language=et&params=59.333333333333_N_24.083333333333_E_type:landmark). Sadama territoorium hõlmab 580 427 m2 maa-ala ja 1 372 000 m2 veeala. Sadamas on 8 kaid üldpikkusega 1 417,5 m. Suurim sügavus kai ääres on 13 m. Suurim võimalik laev: pikkus 230 m, laius 35 m, süvis 12,6 m.

Veeseaduse § 8 lg 2 p 10 kohaselt on vee erikasutusluba vajalik muuhulgas juhul, kui toimub laeva regulaarne ohtlike ainetega või tuulega lenduvate puistekaupadega lastimine ja lossimine. Veeseaduse § 9 lg-st 5 tulenevalt annab vee erikasutusloa Keskkonnaamet. Keskkonnaamet hindas esitatud andmeid vastavalt keskkonnaministri 26.03.2002 määrusele nr 18 “Vee erikasutusloa ja ajutise vee erikasutusloa andmise, muutmise ja kehtetuks tunnistamise kord, loa taotlemiseks vajalike materjalide loetelu ja loa vormid”(edaspidi *määrus nr 18*) ning need vastavad nimetatud määruses esitatud nõuetele.

**2. KAALUTLUSED VEE ERIKASUTUSLOA ANDMISEL**

Vastavalt HMS § 56 lg-le 3 tuleb kaalutlusõiguse alusel antud haldusakti põhjenduses märkida kaalutlused, millest haldusorgan on haldusakti andmisel lähtunud. Keskkonnaamet teeb vee erikasutusloa andmise otsuse lähtudes taotluses esitatud informatsioonist ning vee kasutamist ja kaitset sätestavatest õigusaktidest.

**2.1 Taotluse avalikustamine ja seisukohtade ärakuulamine**

Veeseaduse § 91 lg 1 kohaselt avaldab vee erikasutusloa andja vee erikasutusloa taotluse saamisest alates 21 päeva jooksul pärast vee erikasutusloa taotluse menetlusse võtmist sellekohase teate ametlikus väljaandes Ametlikud Teadaanded. Teade vee erikasutusloa taotlemise kohta avalikustati 07.04.2016 tähtaegselt. Ettepanekuid ja vastuväiteid loa taotluse avalikustamise käigus ei laekunud.

**2.2 Keskkonnamõju hindamise vajalikkuse kaalumine**

Tulenevalt veeseaduse § 9 lg-st 7 peab vee erikasutusloa andja esitatud taotluse alusel tegema otsuse keskkonnamõju hindamise (edaspidi *KMH*) algatamise või algatamata jätmise kohta. Keskkonnamõju hindamise ja keskkonnajuhtimissüsteemi seaduse (edaspidi *KeHJS*) § 11 lg-ete 3 ja 4 kohaselt on KMH kohustuslik KeHJS § 6 lg-e 1 tegevuste korral. KeHJS § 6 lg-s 2 nimetatud tegevuste korral tuleb kaaluda KMH algatamist või algatamata jätmist lisades otsusele KeHJS § 6 lg-e 3 kohase eelhindamise tulemused. KeHJS § 6 lg-e 2 loetelu on § 6 lg-e 4 alusel täpsustatud Vabariigi Valitsuse 29. 08. 2005 määrusega nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ (edaspidi *määrus 224*).

Taotleja taotleb vee erikasutusluba laevade regulaarseks tuulega lenduvate puistekaupadega lastimiseks ja lossimiseks. Taotleja poolt kavandatav tegevus ei kuulu KeHJS § 6 lg-e 1 ega ka määruse 224 loendisse, mistõttu tulenevalt KeHJS § 3, § 6, § 11 lg-st 3 ja 4 ja määruse 224 alusel ei ole antud juhul keskkonnamõju hindamise algatamine kohustuslik, samuti ei ole vajalik eelhindamine ning keskkonnamõju hindamise vajalikkuse kaalumine vee erikasutusloa andmise korral.

**2.3 Vee erikasutuse mõju hindamine**

Veeseaduse § 8 lg 2 p 10 alusel on laeva regulaarne tuulega lenduvate puistekaupadega lastimine ja lossimine vee erikasutus. Taotlusest nähtub, et käideldavateks naftasaadusteks on diislikütus, kerge kütteõli või lennukikütus. Tankeriga veetavate naftasaaduste maksimaalne kogus korraga on kuni 17 000 tonni. Laevade regulaarne lastimine/lossimine sõltub tankerite saabumise ajast ning ilmastikuoludest. Tankeri laadimine toimub pidevalt, sõltumata puhkepäevadest, kuni laev on täis/tühi. Naftasaaduste laadimist tankeritesse teostatakse maksimaalselt kuni 360 tundi aastas.

Baltic Oil Service OÜ-sse saabuvad naftasaadused raudteetsisternidega, autodega või tankeritega, mis silduvad Paldiski Lõunasadama kai nr. 5 või 6 äärde. Terminalis pumbatakse naftasaadused raudtee-estakaadil raudteetsisternidest-, autoestakaadidel paakautodest või Paldiski Lõunasadama kai nr 5 või 6 ääres seisvast tankerist terminali maapealsetesse mahutitesse. Maapealsetest mahutitest pumbatakse naftasaadused läbi kahe toruliini Paldiski Lõunasadama kai nr 5 või 6 äärde sildunud tankeritele. Kail nr. 5 ja 6 kasutatakse naftasaaduste laadimiseks tankeritele kahte painduvat laadimisvoolikut (DN250), mille liitmikud on kail asuvas süvendis/betoonvannis. Kaile nr. 5 on ehitatud betoneeritud süvend/kaitsevann, milles asuvad statsionaarsete torustike liitmikud. Süvend/betoonvann takistab avarii või muu. juhtumi korral naftasaaduste sattumise merre.

Kogu tankerile naftasaaduste laadimise aja on kail valves ettevõtte operaator, avastamaks võimalikke kõrvalekaldeid pumpamisel, avariisid, lekkeid jms. Operaatoril on pidev raadioside terminali territooriumil oleva personaliga, reageerimaks koheselt kõrvalekallete ilmnemisel normaalsest laadimisprotsessist (laadimise peatamine, rikete kõrvaldamine). Naftasaaduste laadimise lõppemisel tühjendatakse kogu torustik „sigatamise”-teel. Baltic Oil. Naftasaaduste lastimise/lossimise ajal on tagatud sadama kõrgendatud valmisolek naftatõkkepoomide (600m+400m) kasutamiseks, et lokaliseerida avarii korral vette sattunud naftasaadustest põhjustatud reostus.

Keskkonnaamet on seisukohal, et lastimisel ja lossimisel ning vee erikasutuseks vajalike seadmete kasutamisel on tegevusega kaasnevate võimalike avariide esinemine ja negatiivne mõju ümbruskonnale ebatõenäoline, kui rakendatakse vee erikasutusloas sätestatud keskkonnakaitse nõudeid. Töökorras tehnika kasutamisel ei ole tõenäoline õlireostuse tekkimine ja seeläbi ümbritseva pinnase ja vee kahjustamine. Võimaliku avarii või õnnetusjuhtumi korral tuleb lähtuda sadamaseaduses sätestatust ja aktsiaseltsi Tallinna Sadam sadama eeskirjast. Keskkonnainspektsiooni andmetel ei ole Paldiski Lõunasadamas viimase viie aasta jooksul Taotleja tegevusest tingituna esinenud avariisid ning ära on hoitud lastivate/lossitavate kaupade sattumine akvatooriumisse.

**2.4 Vee erikasutusloa eelnõu avalikustamine ja seisukohtade ärakuulamine**

Vastavalt haldusmenetluse seaduse (edaspidi *HMS*) § 48 lg-le 1 tuleb õigusakti eelnõu koos seletuskirjaga avalikkusele tutvumiseks välja panna, tagades avalikkusele nimetatud dokumentidega tutvumise võimaluse vähemalt kuni ettepanekute ja vastuväidete esitamise tähtaja lõpuni. Vastavalt HMS § 49 lg-e 2 ei või ettepanekute ja vastuväidete esitamiseks tähtaeg olla lühem kui kaks nädalat väljapaneku algusest arvates. Keskkonnaamet teavitas vee erikasutusloa andmise eelnõu valmimisest ametlikus väljaandes Ametlikud Teadaanded …05.2016 ning edastas eelnõu vastavalt HMS § 49 lg-le 3 ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes Teadaannetes.

**3. OTSUS**

Tulenevalt eeltoodust ja lähtudes veeseaduse § 8 lg 2 p-st 10, määruse nr 18 §-dest 5 ja 11; Keskkonnaameti peadirektori käskkirjast 05.06.2009 nr 117 ning Baltic Oil Service OÜ (Äriregistri kood 12956324) taotlusest ja korralduses esitatud kaalutlustest **otsustan:**

**1. jätta keskkonnamõju hindamine algatamata;**

**2. anda Baltic Oil Service OÜ-le (Äriregistri kood 12956324) tähtajatu vee erikasutusluba nr L.VV/327762 laevade regulaarseks Naftasaadustega (diislikütus, kerge kütteõli, lennukikütus) lastimiseks ja lossimiseks suletud süsteemide kaudu.**

**3. kehtestada vee erikasutusloa nr L.VV/327762 punktis 5.1, 5.2 ja 5.4 meetmed ja nende täitmise tähtajad, mis aitavad vähendada vee erikasutuse mõju.**

Haldusakti on võimalik vaidlustada 30 päeva jooksul teatavaks tegemisest, esitades vaide haldusakti andjale haldusmenetluse seaduses sätestatud korras või kaebuse Tallinna Halduskohtusse halduskohtumenetluse seadustikus sätestatud korras.